REGULAMENTUL (CE) NR. 729/2007 AL CONSILIULUI
din 25 iunie 2007
de modificare a Regulamentului (CE) nr. 1255/96 al Consiliului de suspendare temporară a taxelor vamale autonome prevăzute de Tariful Vamal Comun pentru anumite produse industriale, agricole și pescărești
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 26,
având în vedere propunerea Comisiei,
întrucât:
(1)
Este în interesul Comunității să suspende parțial sau total taxele vamale autonome prevăzute de Tariful Vamal Comun pentru un anumit număr de produse noi care nu sunt incluse în anexa la Regulamentul (CE) nr. 1255/96 (1).
(2)
Un anumit număr de produse ar trebui retrase de pe lista din anexa la Regulamentul (CE) nr. 1255/96 deoarece menținerea suspendării drepturilor autonome prevăzute de Tariful Vamal Comun nu mai este în interesul Comunității sau deoarece descrierea trebuie modificată pentru a ține seama de evoluția tehnică a produselor și de tendințele economice de pe piață.
(3)
În consecință, produsele a căror descriere trebuie modificată ar trebui considerate produse noi.
(4)
Perioada de valabilitate a măsurilor ar trebui limitată pentru a permite desfășurarea de controale economice ale suspendărilor individuale în această perioadă. Experiența a dovedit necesitatea prevederii unei date limită de valabilitate a suspendărilor prevăzute în Regulamentul (CE) nr. 1255/96 pentru a se asigura că sunt luate în considerare schimbările tehnologice și economice. Aceasta nu ar trebui să excludă încetarea prematură a anumitor măsuri sau menținerea acestora și după această dată, dacă sunt invocate motive economice în conformitate cu principiile stabilite prin Comunicarea Comisiei privind suspendările și contingentele tarifare autonome (2).
(5)
Prin urmare, Regulamentul (CE) nr. 1255/96 ar trebui modificat în consecință.
(6)
Având în vedere importanța economică a prezentului regulament, este necesar să se facă uz de motivele de urgență prevăzute la punctul I.3 din Protocolul privind rolul parlamentelor naționale în Uniunea Europeană, anexat Tratatului privind Uniunea Europeană și tratatelor de instituire a Comunităților Europene.
(7)
Întrucât prezentul regulament trebuie să se aplice de la 1 iulie 2007, este necesar ca acesta să intre în vigoare imediat,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 1255/96 se modifică prin prezentul regulament după cum urmează:
1.
se introduc produsele enumerate în anexa I la prezentul regulament, împreună cu nivelurile corespunzătoare ale taxelor și ale perioadelor de valabilitate;
2.
se elimină produsele ale căror coduri NC și TARIC sunt prevăzute în anexa II la prezentul regulament, împreună cu nivelurile corespunzătoare ale taxelor și ale perioadelor de valabilitate.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 iulie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 25 iunie 2007.